Tasèllema Kapal Van der Wijck (filem)

Tasèllema Kapal Van der Wijck (judul Internasional The Sinking of the van der Wijck) aropa'aghi filem drama romantis inḍonèsia taon 2013 sè ka'ḍimma Sunil Suraya mènangka sutradara tor Ram Soraya mènangka produser. Filem panèka aropa'aghi alihwahana ḍâri novèl  sè juḍullâ paḍâ èngghi panèka Tasèllema Kapal Van der Wijck angghidhânèpon Buya Hamka. Tasèllema Kapal Van der Wijck acarèta'aghi pebidhâ'ân kaoḍi'ân sosial sè mellang tarèsnana sapasang kakasè kantos ḍâtenga patè. Èkaghâbây sareng Soraya Intercine Films, filem panèka èbintangè sareng Herjunot Ali, Pevita Pearce, Reza Rahardian bân Randy Danishta.

Kalabân biaya sè tègghi, Tasèllema Kapal Van der Wijck dhâddhi filem palèng larang sè toman èproduksi tor èghâbay sareng Soraya Intercine Films. Ta' coma dhâddhi filem palèng larang, bâkto filem panèka èkaghâbây, jhughân mataḍâ' bâkto sè abit èngghi panèka lèma' taon, bân panolèsan skènario èlakonè ḍalem bâjâ ḍuwâ taon. Filem ghâpanèka èterbi'aghi è tangghâl 19 Ḍèsèmber taon 2013.

 Rèngkessan Carèta Filem 
Alatar taon 1930-an, ḍâri tana kalahèranna Makassar, Zainudin (Hejunot Ali) alajâr ḍâ' kampong kalahèranna eppa'na è Batipuh, Kottha Paḍang Panjang. È ḍissa, abâna atemmo sareng Hayati (Pevita Pearce), bâbinè raddhin sè dhâddhi kembhânga dhisa. kaḍuwâ' ngangoḍâdhân ghellâ' paḍâ tarèsna. Nangèng, adhât sè kuwat maghâgghâr rassa tarèsna kaḍuwâ'na. Zainudinn coma orèng malarat tor ta' anḍi' katoronan Minang; asabâb èbhuna katoronan Makassar tor eppa'na katoronan minang, pramèla ḍâri ka'dinto èḍalem marghâsarè Minang sè matrilineal ta' èyakonè tor  èyangghep ta' anḍi' hubungan ḍârâ sareng bhâlâ krabâ minangkabau. Dhinèng Hayati aropa'aghi bâbinè' Minang andhâp asor katoronan parjâji.

Akhèrra, nèyat beccè' Zainudin ka'angghuy abhâkalan sareng Hayati ta' ètarèma sareng bhâla krabâna Hayati. Hayati èpaksa akabin sareng Aziz (Reza Rahardian), lalakè' soghi sè lebbi èkalèburi tor èkasennengè bhâlâ krabâna Hayati katèmbhâng Zainudin. Aromasa kastah Zainudin motosaghi ajhuâng, ngallè tor arantau ḍâri tana Minang ka tana jhâbâ, kaanghuy bisa jhâghâ tor alabân rassa kasta ḍa' ka taresnana sabbhân. Zainudin alako berrâ' kaaghuy mokka' kaoḍi'ân anyar. Kantos akhèrra dhâddhi pangangghit buku otaba panolès sè sakabbhina angghidhâna kasohor bân ètarèma sareng sadhâjâ marghâsarè Nusantara.

Nangèng sala sèttong kadhâddhiyân ta' èsangka ḍâtèng ka kaoḍi'na Zainudin. Ètenga kaodi'na sè kasohor tor èkarobungè sareng kasoghiyân, èbâkto opèra Zainudin atemmo polè sareng Hayati sè abhâreng lakèna (Aziz), pongkasân akhèrra carèta tarèsna Zainudin bân Hayati nemmonè tangtangan palèng berrâ' è oḍi'na; Hayati molè ka kamponga nompa' kapal Van der Wijck. Ètengnga jhâlan èbâkto abâ'na molè, kapal sè ètompa' tasèllem, sabelluna kapal sè ètompa' tasèllem Zainudin tao jhâ saongghuna Hayati ghi' nyempen rassa tarèsna ka abâ'na. 

 Panjhâk 

 Herjunot Ali mènangka “Engku” Zainuddin
 Pevita Pearce mènangka “Rangkayo” Hayati
 Reza Rahadian mènangka Aziz
 Randy Danistha mènangka Bang Muluk
 Arzetti Bilbina mènangka Ibu Muluk
 Kevin Andrean mènangka Sophian
 Mikaila Patritz mènangka Frieda
 Jajang C. Noer mènangka Mande Jamilah
 Niniek L. Karim mènangka Mak Base
 Musra Dahrizal Katik Rajo Mangkuto mènangka Datuk Hayati
 Gesya Shandy mènangka Khadijah
 Fenny Bauty mènangka Bundo Aziz & Khadijah
 Iris Wulur mènangka Upik Banun

 Ghâbâyân 
Tasèllema Kapal Van der Wijck aropa'aghi wujud nyata dâri novèl angghidhânèpon sastrawan tor pamertè bhudhâjâ Haji Abdul Malik Karim Amrullah otabâ sè kalonta èsebbhut Buya Hamka, bân dhâddhi sala sèttong filem palèng larang sè toman èkaghâbây sareng Soraya Intercine Films. Sunil Soraya mènangka sutradara filem mategghes jhâ' saongghuna sakabbhina ghellâ' èlakonè mèlana abâ'na koddhu aghâbây carètana paḍâ akadhiyâ sè ècarèta'aghi è taon 1930-an, paḍâ sareng taonna novel. ta' coma ghâpanèka, bânnya' riset ḍâri bhâb laènna sè koddhu èpadhâddhi ka'angghuy ngaollè ghâmbhâr sè maksimal. Sè dhâddhi sabâb ongkos ka'angghuy aghâbây filem panèka tègghi. 

Observasi, proses sabelluna aghâbây filem, pamèlèyan panjhâk kantos panolèsan jhâlânna carèta èmolaè è taon 2008, artèna ampon ajhâlân lèma' taon, Sunil jhughân mategghes jhâ' abâ'na toman aromasa mangmang bisa mamarè filem panèka, mèlana bâkto sè èpataḍâ' ka'angghuy aghâbây filem panèka cokop abit. Sala sèttong bâgiyân palèng mlarat èngghi panèka nyarè kapal sè bhângona paḍâ akadhiyâ kapal Van der Wijck è taon 1930-an, akhèra tèrowan kapal Van der Wijck èkaghâbây polè kalabân messen kapal dâri blândhâ, è sèttong kennengan sè toman aghâbây kapal Van der Wijck asli.

Ka'angghuy proses èdit otabâ penyuntingan èlakonè 4-5 bulân sa'ampona ngalakonè pangala'an vidèo sè abiddhâ 6 bulân tor mahasèl 300 aḍegan. Hasèlèpon, film panèka dhâddhi kalabân bâkto 2 ejjhâm 49 mennèt. Sakabbhina angghuyân è ḍâlem filem panèka èghâbây sareng tokang rancang kalambhi sè nyamana Samuel Wattimena. ta' coma ghâpanèka panolèsan jhâlâna carèta (skenario) jhughân bânnya' korèksi mèlaèpon sutradara terro maḍâpa'a somangat tor sen-pessen ḍâri novel angghidhânepon Hamka sè ta' coma carèta tarèsna biyasa. Panalèkteghân sè èlakonè ka'anghuy latar bân pakakas kona akadhiyâ mobil, kalambhi, tor sadhâja bhârâng taon 1930-an jhughân marlowaghi bâkto sè ta' sakejjhâ'. Kennengan ka'anghuy pangala'an ghâmbhâr èlakonè è   Medan, Padang, Sorbhâjâ, Lombok bân Jakarta. 

Hal mlarat laènna sè ètemmonè bâkto filem panèka èkaghâbây, iyâ arèya pangangghit otabâ sutradara jhughân kodhu nyarè tasè sè ghiyugghâ ombâ'na kène', mèlana kapal Van der Wijck ècarèta'aghi tasèllem bânnè asabâb ècapo' ombâ' rajâ. sabâtara kennengan ka'angghuy bâkto pangala'an vidèo otabâ shooting ombâ'na rajâ. mèlaèpon tim sè aghâbây film (produksi) maḍâteng orèng ḍâri lowar ka'angghuy bisa aghâbây efek akadhiyâ tasèllem sè ta' ngangghuy animasi. Sala sèttong panolès cârèta Donny Dhirgantoro mategghes jhâ jhâlânna carèta ètolès ḍuwâ' taon abitdhâ kalabân panalèktèghân sè ḍâlem abhâreng sareng Imam Tantowi, kaḍuwa'na nyoson jhâlânna carèta sè paḍâ kalabân taon kasebhut molaè ḍâri kapal, adhât Minang ghâbây dhâddhi bahan ka'angghuy panjhâk filem.

 Laghu 
Grup musik Nidji èparcajâ ka'anghuy ngèssè'è laghu otabâ soundtrack ghâbay filem ghâpanèka kalabân masiyap laghu sè bânnya'na empa' mègghi'. Gitaris Nidji Andi Ariel Harsya, dhâddhi produser ghâbây album kasebbhut. Nidji jhughân ngajhâk kanca ḍâri Inggris Jason O`Bryan, ka'angghuy bisa nolongè abâ'na. Laghu palèng awwâl sè èpèlè abhul-ombhul Sumpah & Cinta Matiku. Nidji mategghes jhâ' abâ'na mamaso' konsèp pop britania kalabân unsur musik gregorian ghâbây aberri' rassa soghâ tor kolosal.

 Sombher